Älä kieltäydy kahdesti

Älä kieltäydy kahdesti ("Never Say Never Again") on vuonna 1983 valmistunut James Bond -elokuva, jota ei yleensä lasketa viralliseen Bond-jatkumoon, koska elokuvan tuotti Warner Bros. eikä muut Bond-elokuvat tuottanut EON Productions. Elokuvassa ei myöskään nähdä Desmond Llewelynin esittämää Q-hahmoa eikä perinteisiä taiteellisia alkutekstejä. 
Elokuva perustuu Ian Flemingin romaaniin "Pallosalama", josta Terence Young on ohjannut elokuvan "Pallosalama" vuonna 1965. "Älä kieltäydy kahdesti" -elokuvan on ohjannut Irvin Kershner, ja James Bondia siinä näyttelee Sean Connery 12 vuoden tauon jälkeen.
Tausta.
Elokuvan mahdollisti yli 50 vuotta kestänyt laillinen pattitilanne tuotantoyhtiö EON Productionsin, levitysyhtiö MGM:n ja Kevin McCloryn välillä. McClory oli ollut osallisena kirjoittamassa "Pallosalamaa", joka alun perin kirjoitettiin elokuva-käsikirjoituksena mutta jonka Ian Fleming lopulta kirjoitti romaaniksi mainitsematta McClorya ja myös mukana ollutta Jack Whittinghamia, minkä vuoksi miehet haastoivat Flemingin oikeuteen. 
Vaikka tuotantoyhtiö EON oli jo aiemmin saanut yksinoikeuden James Bondin hahmon ja kaikkien muiden Flemingin kirjojen elokuvasovituksiin, oikeudenkäynti johti lopulta siihen että McClory sai lailliset elokuva ja TV-oikeudet "Pallosalamaan" ja siinä esiteltyihin asioihin, joihin kuuluu rikollisjärjestö SPECTRE ja sen johtaja ja James Bondin arkkivihollinen Ernst Stavro Blofeld. Tästä tuli myöhemmin ongelma sillä EON oli jo käyttänyt SPECTREä ja Blofeldia (joskin jälkimmäistä nimeämättä) elokuvissaan.
Alkuun McClory suostui yhteistyöhön mikä johti vuoden 1965 elokuvaan "Pallosalama" ja SPECTREn ja Blofeldin mukanaoloon elokuvissa "Elät vain kahdesti", "Hänen majesteettinsa salaisessa palveluksessa" ja "Timantit ovat ikuisia". McClory kuitenkin lopulta kieltäytyi yhteistyöstä sillä hän oli sitä mieltä että hän oli ollut mukana luomassa Bondin elokuvaversiota ja uskoi voivansa luoda oman Bond-sarjansa, sen sijaan että tekisi vain yhteistyötä EONin kanssa. Tämän vuoksi EON joutui lopettamaan SPECTREn ja Blofeldin käytön elokuvissaan.
Tämä johti lopulta elokuvaan "Älä kieltäydy kahdesti", joka on uusi sovitus "Pallosalama"-romaanista. McClory onnistui houkuttelemaan elokuvaan mukaan James Bondin alkuperäisen näyttelijän Sean Conneryn, jolla oli ollut omat ongelmansa EONin kanssa ja jolle tarjottiin paitsi huomattava palkka mutta myös sananvaltaa elokuvan tekemisessä, mitä hänellä ei ollut EONin elokuvissa. Hän oli itse kuvausten aikaan 52-vuotias ja halusi esittää Bondin ikääntyvänä agenttina. Koska elokuva ei ole EON-tuotanto, siitä puuttuu monet sarjan tunnuselementit kuten James Bond-tunnusmusiikki ja jokaisen EON-elokuvan alussa nähtävä aseenpiippukohtaus.
Elokuva kilpaili julkaisuvuonna 1983 EONin "Octopussyn" kanssa ja menestyi rahallisesti hyvin vaikka tuottikin vähemmän kuin "Octopussy." Kriitikot arvostivat erityisesti Sean Conneryn paluuta James Bondin rooliin ja elokuvan menestys lieneekin ensisijaisesti hänen ansiotaan.
Elokuvan jälkeen McClory yritti tehdä toista Bond-elokuvaa mutta tuloksetta. Häntä rajoitti huomattavasti se että hänellä oli oikeudet vain "Pallosalamaan" eikä voinut käyttää James Bondin hahmoa "Pallosalaman" tarinan ulkopuolella. McClory kuoli 2006 ja 2013 EON ja MGM saivat hänen oikeutensa "Pallosalamaan". 
Arvioita.
"Video-oppaassa" vuodelta 1994 Bello Romano kutsuu elokuvaa kieli poskessa tehdyksi ja Bondia rooliinsa aivan liian vanhaksi ja antaa elokuvalle kolme tähteä viidestä, mikä vastaa sanallista arviota ”hyvä”.